Pressemeddelelse

December 2012

Fynsk opera med et twist af Peugeot

**Peugeot-forhandler Jesper Larsen og operachef for Den Fynske Opera Jesper Buhl bryder med den gængse forestilling om, at opera foregår i et operahus. De har lavet en fræk kombination af opera og biler, som har resulteret i en Top Gear-inspireret opera i C.A. Larsens bilhuse.**

Opera med et twist

Den Fynske Opera er et lille kammer ensemble med operachef Jesper Buhl i spidsen, som normalt har sin scene i Odense. Men karakteristisk for Den Fynske Opera er netop modet og lysten til at flytte sin scene ud, hvor publikum mindst forventer at opleve opera. Derfor har man også kunnet se og høre Den Fynske Opera opføre Carmen på bryggeriet Albani, hvor koret bestod af bryggeriarbejdere.

*”En grundtanke for os er at sætte spørgsmålstegn ved, hvad man oplever, når man oplever opera”*, fortæller operachef Jesper Buhl og netop derfor var tanken om at opføre en opera i et bilhus langt fra fremmed. *”Vi kan godt lide at rykke grænserne for, hvad der kan lade sig gøre og stillede os selv udfordringen: Kan man lave opera i et autohus?”*

1+1 er lig med 3

Når to kreative sjæle mødes, opstår nye ideer og verden vendes på hovedet. Dette skete, da operachefen i 2011 trådte ind hos Jesper Larsens bilhus til et 508 VIP arrangement. Han blev inspireret af de begejstrede kunder og atmosfæren, og inden længe var der lagt planer om en turné med 6 forestillinger i C. A. Larsens bilhuse på Fyn og i Jylland.

For Peugeot-forhandler Jesper Larsen handler det om at give kunderne en god og anderledes oplevelse. *”Vores bilhus bliver en integreret del af forestillingen og derved bliver bilhuset jo også levende - glas og stål bliver levende og bilerne får en anden historie. Dybest set er der en masse liv og historie i vores biler, men på en anden måde – og det er jo også noget af det, der tricker Jesper Buhl og jeg – 1+1 bliver 3 ved at flere verdener spiller sammen!”*

Top Gear og operaen

Efter en succesfuld mini-turné i 2012 har operachefen og bilforhandleren besluttet sig for at sætte en ny omgang ”Opera på hjul” op i 2013. Denne gang tager forestillingen udgangspunkt i det kendte TV-program Top Gear. *”Det lå lige til højrebenet”*, fortæller Jesper Buhl, *”Top Gear er kendt for sine skæve indslag og det harmonerer jo med den skævhed, der ligger i at blande opera og biler.”*

Eksempelvis vil The Stig fra Top Gear være repræsenteret i form af The Stiglinde, som er en klon af den hvide tavse kører og Sieglinde fra Wagners Ring. Herudover vil der også være en kendt person til stede i sofaen, som vil fortælle om sine oplevelser med biler og opera.

*”En bildesigner tegner fantastiske prototyper og det er i virkeligheden også det, vi gør med det her*, forklarer Jesper Buhl. *”Det er en ny måde at vække interessen for opera og nedbryde de fordomme, som mange har. Og så passer Peugeots Motion & Emotion bare rigtig godt til hele operatanken – det er høj kvalitet både, når det gælder bilerne og sangen.”*

Den Fynske Opera på hjul kan opleves i følgende C. A. Larsen bilhuse:

24. januar – Odense NV

30: januar – Svendborg

31. januar – Haarby

6. februar – Herning

7. februar – Lemvig

8. februar- Holstebro

Der kan allerede nu købes billet i bilhusene eller på Danbillet.dk.